Diari Oficial de la Generalitat Valenciana


Sumari del DOGV 5461, del 01-03-2007 (2007/2575)

ORDE de 14 de febrer de 2007, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries.
--------------------------------------------------------------------------------------------------------------------------------------------------------------------

### Dades del document

Número de DOGV
:   5461

Data del DOGV
:   01-03-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/2575


Data del document
:   14-02-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * ajuda a l'agricultura
    * segur agrícola
    * suport econòmic

La Conselleria d'Agricultura, Pesca i Alimentació, tal com s'exposa en el Pla Millorar i amb la finalitat de mantindre unes rendes dignes en el sector agrari, considera la política d'assegurances agràries com un instrument eficaç per al manteniment de les rendes en el sector agrari, proporcionant una adequada cobertura a les produccions agropecuàries davant dels diferents riscos, principalment de caràcter climatològic, que les amenacen i que provoquen amb una certa assiduïtat pèrdues en quantitat i/o qualitat en les produccions de les esmentades explotacions.
Davant d'esta situació les assegurances agràries, s'han revelat, fins al moment present, com el mitjà més eficaç per a fer front als danys derivats dels esmentats accidents, per mitjà de la subscripció de pòlisses que proporcionen cobertura davant dels diversos riscos susceptibles de causar danys en les produccions agropecuàries.
Per tot l'esmentat anteriorment, la Conselleria d'Agricultura, Pesca i Alimentació ha considerat una prioritat la implantació de l'assegurança agrària a la Comunitat Valenciana, per això, des de fa més d'una dècada està col·laborant amb ENESA en la introducció de les assegurances compreses en els plans anuals d'assegurances agràries, habilitant subvencions complementàries a les proporcionades per l'esmentat organisme, amb la finalitat de minorar les primes a satisfer pels assegurats i fomentar la contractació i la implantació l'assegurança en la nostra Comunitat, així mateix establix ajudes addicionals específiques perquè a través de la política d'assegurances, de conformitat amb el que s'indica en el Pla Millorar, fomentar la qualitat de les produccions, equilibrar costos en zones amb taxes elevades, fomentar la contractació de cobertures més completes o atendre la particularitat de l'agricultura a temps parcial i, fins i tot, a establir línies d'auxili pròpies per a produccions com la cunícola que encara no estan incloses en els actuals plans d'assegurances agràries combinades.
Les necessitat modificar l'Orde de 14 de desembre de 2005, de la Conselleria d'Agricultura Pesca i Alimentació, per la qual es regulen les subvencions a la subscripció d'assegurança agrària, per a la seua millora i adaptació als successius plans d'assegurances agràries i circumstàncies de gestió, aconsellen arreplegar en una nova orde el text normatiu regulador de les ajudes a la subscripció d'assegurances agràries a la Comunitat Valenciana amb la finalitat de facilitar la seua comprensió i aplicació.
Per tot l'anteriorment exposat, a proposta de la Subsecretaria i fent ús de les atribucions conferides per l'article 35 de la Llei de Govern Valencià,
ORDENE
Article 1. Objecte
1. La Conselleria d'Agricultura, Pesca i Alimentació, d'ara endavant CAPA, a través de la Subsecretaria concedirà subvencions complementàries a les concedides per l'Entitat Estatal d'Assegurances Agràries (d'ara endavant ENESA), per a aquells assegurats que subscriguen assegurances incloses en els plans anuals d'assegurances agràries combinades, aprovats pel Consell de Ministres; així mateix subvencionarà sense la participació d'ENESA, les pòlisses d'assegurances que cobrisquen riscos en explotacions cunícoles, en tant que no s'establisquen línies d'assegurament per a esta producció en els corresponents plans anuals.
2. En el cas de pòlisses d'assegurances incloses en els plans anuals d'assegurances agràries combinades, només seran subvencionables aquelles que hagen sigut resoltes favorablement per ENESA, per complir les condicions establides en l'Orde del Ministeri de la Presidència, que regula per a cada Pla Anual d'Assegurances Agràries Combinades, la concessió de subvencions de l'administració General de l'Estat. A estos efectes la CAPA sol·licitarà a ENESA la cessió de les dades de les pòlisses que hagen sigut conformes per l'esmentat organisme i continguen parcel·les o explotacions de l'àmbit de la Comunitat Valenciana.
En el cas de pòlisses d'assegurances per a explotacions cunícoles, només seran auxiliables aquelles que reunisquen les condicions establides en la present orde.
3. Les subvencions a càrrec de la Conselleria d'Agricultura, Pesca i Alimentació únicament s'aplicaran, en les assegurances agrícoles, a la part de prima corresponent a l'assegurament de produccions de parcel·les situades en l'àmbit territorial de la Comunitat Valenciana, i en les assegurances pecuàries i aqüícoles per a les explotacions que radiquen en l'esmentat àmbit territorial i que en el moment de la formalització de l'assegurança figuren inscrites en els registres competents de la Conselleria d'Agricultura, Pesca i Alimentació.
Article 2. Percentatges de subvenció i límits màxims
1. El percentatge de subvenció de la Conselleria d'Agricultura, Pesca i Alimentació, a la subscripció les assegurances previstes en l'article 1 de la present orde seran les següents:
a) 50% de la subvenció concedida per ENESA per a les assegurances incloses en els plans anuals d'assegurances agràries combinades.
b) 30% del cost brut de la prima en les assegurances cunícoles no incloses en els plans esmentats en l'apartat a anterior.
2. Els percentatges establits en l'apartat a, del punt 1, del present article, s'incrementaran amb les subvencions addicionals següents:
a) 10% per a les parcel·les inscrites en les denominacions d'origen (d'ara endavant DO) o indicacions geogràfiques protegides (d'ara endavant IGP) següents:
- DO de Vins Utiel-Requena.
- DO de Vins d'Alacant.
- DO de Vins de València.
- DO Raïm de Taula Embossat del Vinalopó.
- DO Nespres de Callosa d'En Sarrià.
- DO Xufa de València.
- DO Carxofa de Benicarló.
- DO Arròs de València.
- DO KaKi Ribera del Xúquer.
- IGP Cítrics Valencians.
- IGP Cireres de la Muntanya d'Alacant.
- IGP Vins de la Terra de Castelló.
b) 10% per a la línia de cobertura davant del pixat en cítrics.
c) 10% per a parcel·les inscrites en el Comité d'Agricultura Ecològica (d'ara endavant CAE).
d) 10% per a les parcel·les de raïm de vinificació amb taxa de cost de l'assegurança superior al 22%.
e) 10% per a parcel·les les produccions de les quals estiguen emparades per la marca de qualitat CV.
f) 10% per a la línia d'encefalopatia espongiforme bovina (EEB).
g) 35% per a les línies de retirada i destrucció d'animals bovins morts en l'explotació. Per als no bovins l'increment és del 37%.
h) 10% per a la pòlisses agrícoles en què a l'assegurat no li siga d'aplicació el tram de subvenció addicional establida per ENESA, lligada a les característiques de l'assegurat, per no reunir la condició d'agricultor professional, titular d'explotació prioritària, soci d'una organització de productors o jove agricultor.
Les subvencions addicionals, només s'aplicaran quan la declaració de l'assegurança continga apartats específics que permeten diferenciar les parcel·les i/o produccions beneficiàries d'estes i continga els elements objectius necessaris per a determinar la Conselleria d'Agricultura, Pesca i Alimentació, els imports que corresponen per estos conceptes.
3. El conjunt de les subvencions ENESA i de la Conselleria d'Agricultura, Pesca i Alimentació no podrà sobrepassar els següents límits del cost net de la prima, una vegada deduïdes les bonificacions i descomptes:
a) 80% per a la línia d'encefalopatia espongiforme bovina.
b) 85% per a la línia de retirada i destrucció d'animals bovins morts en l'explotació.
c) 87% per a la línia de retirada i destrucció d'animals no bovins morts en l'explotació.
d) 70% en les restants línies.
Les subvencions anteriors són compatibles entre si i s'aplicaran, quan corresponga, sumant els percentatges anteriorment establits per a cada tram, sempre que no supere els percentatges establits en la directrius comunitàries sobre ajudes estatals al sector agrari, així com allò establit en l'article 12 i 16 del Reglament (CE)1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses dedicades a la producció de productes agrícoles i pel qual es modifica el Reglament (CE) 70/2001.
4. Per les assegurances cunícoles el límit màxim de subvenció serà d'1,30 euros per plaça de conilla mare, sempre sense sobrepassar i en compliment dels límits establits en la normativa esmentada en el paràgraf anterior.
Només seran subvencionables les conilles mares que figuren inscrites en el llibre d'explotació en la data de subscripció de la pòlissa o de la inclusió de l'assegurat en els casos d'assegurances col·lectives en què l'assegurat s'incorpore al col·lectiu després de la data de formalització de la pòlissa. Si el nombre de conilles mare assegurades és superior a les que figuren en el llibre d'explotació, la subvenció es reduirà multiplicant la subvenció inicial pel coeficient obtingut al dividir el nombre de conilles mares que figuren en el llibre d'explotació pel nombre de conilles mares assegurades.
5. L'aplicació de subvencions addicionals a les produccions assegurades en parcel·les emparades per DO, IGP, CAE o marca de qualitat CV, només es realitzarà quan l'esmentada parcel·la figure inscrita en l'òrgan competent en la data de formalització de la declaració de l'assegurança, als efectes de la qual els beneficiaris exigiran als assegurats la presentació de la certificació pertinent, conservant-la en el seu poder durant un període de cinc anys, i presentant-la davant de Conselleria d'Agricultura, Pesca i Alimentació, quan els siga requerida a l'efecte de verificació i control.
Article 3. Sol·licitud de subvenció
1. Per a les línies d'assegurament incloses en els plans anuals d'assegurances agràries combinades, atés el caràcter complementari de les subvencions regulades per la present orde, la sol·licitud de subvenció presentada davant d'ENESA en els termes establits en l'orde reguladora de les subvencions a la subscripció d'assegurances agràries a concedir per l'esmentat organisme, tindrà la consideració de sol·licitud de subvenció davant de la Conselleria d'Agricultura, Pesca i Alimentació, sempre que s'ajuste a les condicions establides en l'Orde de la Presidència que regula les subvencions de l'administració General de l'Estat a la subscripció de les esmentades assegurances.
2. Les subvencions corresponents a pòlisses d'assegurances cunícoles, en tant que no s'incloguen en els plans anuals d'assegurances agràries combinades, hauran de ser sol·licitades directament pels assegurats per mitjà d'una única sol·licitud, la qual es podrà obtindre en els llocs de tramitació, centres PROP de la Generalitat Valenciana o la seua pàgina web (http://www.gva.es). El termini de presentació finalitzarà el 30 d'abril de cada any per a les pòlisses subscrites entre l'1 de maig de l'any anterior i el 30 d'abril de l'any en curs.
La sol·licitud s'acompanyarà de la documentació següent:
a) Fotocòpia del DNI//CIF, del titular de la sol·licitud d'ajuda, i en cas de ser persona jurídica, menor d'edat o actuar per mitjà de representant, fotocòpia del seu DNI.
b) Document de manteniment de tercers corresponent al sol·licitant de l'ajuda.
c) Còpia compulsada de la pòlissa d'assegurança subscrita i les seues modificacions, amb indicació de la data de subscripció, i en el cas de pòlisses col·lectives, la data d'inclusió de l'assegurat, així com la indicació del nombre de femelles reproductores assegurades.
d) Còpia compulsada dels rebuts de primes satisfets a càrrec de la pòlissa
e) Fotocòpia del llibre d'explotació, actualitzat durant els dotze mesos anteriors a la sol·licitud.
La documentació a què fan referència els apartats a i b anteriors només s'aportarà quan se sol·licite per primera vegada la subvenció o quan s'hagen produït modificacions respecte la documentació presentada amb anterioritat.
A més per al cas dels cunícoles la sol·licitud contindrà una declaració de l'assegurat que reunix els requisits exigits en les normes reguladores sobre les subvencions i ajudes públiques, d'acord amb el que establixen els articles 13 i 14 de la Llei 38/2003, de 17 de novembre, General de Subvencions.
Article 4. Gestió de les pòlisses dels plans anuals d'assegurances agràries. Verificacions
a) Per a estes pòlisses Agroseguro descomptarà, amb caràcter provisional, les subvencions corresponents a la CAPA en aplicació de la present orde, presentant davant d'esta les liquidacions de les subvencions aplicades en les condicions establides en el conveni firmat a este efecte.
b) La CAPA sotmetrà les pòlisses a un procés de verificació, tant de les subvencions aplicades a càrrec seu, com de les dades d'identificació dels assegurats respecte del cens de contribuents de l'administració Estatal de l'Agència Tributària (d'ara endavant AEAT), amb la finalitat de comprovar que tots els assegurats disposen del número d'identificació fiscal, d'ara endavant NIF, en els termes establits pel Reial Decret 338/1990, de 9 de març, pel qual es regula la composició i la forma d'utilització del número d'identificació fiscal.
c) Les discrepàncies relatives als imports aplicats seran comunicades a Agroseguro per a la seua resolució en els termes que preveu el conveni.
d) Els assegurats que resulten discrepants de l'encreuament de les dades personals que figuren en la pòlissa amb els existents en l'AEAT seran comunicats per la CAPA als beneficiaris, i disposaran estos d'un termini de trenta dies naturals comptats a partir de l'endemà al de la notificació, per a presentar fotocòpia dels documents d'identificació de tots els assegurats per als quals s'haja comunicat la discrepància. Les fotocòpies han de correspondre a documents d'identificació en vigor, ser llegibles, completes respecte del document i realitzades en un foli DIN A4 a una sola cara. En el cas que la discrepància resulte com a conseqüència d'errades d'emplenament del NIF i/o del nom o raó social de l'assegurat en la pòlissa, el beneficiari, a més del document d'identificació esmentat, aportarà una comunicació, segons model de l'annex 1 sol·licitant la modificació de les dades erròniament emplenades en la pòlissa.
e) Transcorregut el termini esmentat en el punt anterior, per a aquelles pòlisses que no hagen sigut esmenades pels beneficiaris, l'òrgan competent dictarà una resolució denegatòria per d'acord amb la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú. Per a estes pòlisses, la CAPA comunicarà a Agroseguro pels mitjans i en la forma establida en el vigent conveni les pòlisses, la subvenció de les quals ha sigut denegada amb la finalitat que esta entitat puga procedir a la seua regularització a càrrec del beneficiari, així com les pòlisses que han resultat conformes als efectes previstos en l'esmentat conveni.
Article 5. Control de les sol·licituds de subvenció
1. La CAPA demanarà d'ENESA la conformitat de les pòlisses amb l'Orde de la Presidència que regula les subvencions de l'administració general de l'Estat a la subscripció d'assegurances incloses en cada pla d'assegurances agràries combinades, així com la quantia de la subvenció que li correspon a cada una d'estes a càrrec d'este organisme. De la mateixa manera i a l'efecte de recuperació de quantitats indegudament aplicades a càrrec de la Conselleria, sol·licitarà a ENESA informació sobre aquelles pòlisses objecte de les regularitzacions o anul·lacions resultants dels controls i verificacions realitzats per ENESA.
2. Per a les subvencions addicionals per inscripció de parcel·les en DO, IGP o marca de qualitat CV, se sol·licitarà del beneficiari o de l'assegurat, segons es tracte de sol·licituds col·lectives o individuals, la presentació dels corresponents certificats d'inscripció en el registre competent, d'una mostra de parcel·les, per a les quals s'haja aplicat la subvenció addicional per este concepte.
3. Si del resultat d'esta primera verificació, s'aprecia l'existència de parcel·les que no reunixen les condicions exigides per a l'aplicació de la subvenció addicional, es concedirà un termini mínim d'un mes i màxim de tres mesos, en funció del volum de parcel·les a revisar, perquè l'interessat procedisca a la revisió de les subvencions aplicades per este concepte, finalitzat el qual, haurà de presentar una proposta de regularització de la subvenció aplicada, segons siga procedent, en la que figuraran les pòlisses i parcel·les objecte de regularització.
4. Una vegada finalitzat el termini indicat en el punt 3, si l'interessat no ha presentat la proposta esmentada en el punt, es procedirà revocar les ajudes aplicades, per a totes les parcel·les de la mateixa línia i pla tramitades pel mateix beneficiari en el cas de pòlisses col·lectives o assegurat en el cas de pòlisses individuals.
5. Si l'interessat presenta la proposta del punt 3, es realitzarà una segona verificació sobre un percentatge mínim de l'1% sobre les parcel·les que el beneficiari no haja inclòs en la proposta de referència. Si com a resultat d'este mostratge, es troben parcel·les que no reunixen les condicions exigides per a aplicació de la subvenció addicional, en un percentatge superior a l'1% de la mostra, es procedirà a revocar les ajudes aplicades per a totes les parcel·les de la mateixa línia i pla tramitades pel mateix beneficiari; en cas contrari, es modificarà la proposta de regularització esmentada en el punt 3 del present article, incloent les parcel·les detectades en este segon control.
6. El reintegrament de les quantitats indegudament aplicades en concepte de subvencions addicionals correspondrà al beneficiari de l'assegurança en el cas d'haver aplicat estes subvencions sense haver exigit o conservat la documentació a què es referix l'article 2, punt 5, de la present orde. En el cas que la irregularitat tinga el seu origen en la falsedat de la documentació presentada al beneficiari per l'assegurat, el reintegrament de les quantitats indegudament aplicades li seran exigides a l'assegurat.
Article 6. Pagament de la subvenció
1. Per a les pòlisses incloses en els plans anuals d'assegurances agràries combinades, a les quals Agroseguro haja aplicat provisionalment la subvenció a càrrec de la CAPA i que hagen obtingut resolució favorable per haver-hi resultat conformes en els processos de verificació previstos en l'article 4 de la present orde, el pagament de la subvenció s'efectuarà a l'Agroseguro d'acord amb les condicions establides en el conveni vigent subscrit amb l'esmentada entitat.
2. El pagament de les subvencions de les pòlisses d'assegurances cunícoles, es realitzarà una vegada superat el procés de verificació de les dades d'identificació dels assegurats, establit en l'article 4, apartat b de la present orde.
Per al cobrament de la subvenció el compte d'abonament indicat en la sol·licitud d'ajuda o aportada, si és el cas, com a conseqüència del procediment d'esmena i millora realitzat a este efecte, haurà de figurar d'alta en el fitxer Comptabilitat del Sistema d'Informació Comptable de la Generalitat Valenciana, tal com establix l'Orde de 15 de febrer de 2005, de la Conselleria d'Economia, Hisenda i Ocupació, per la qual es regula la comprovació i el procediment de registre de les persones físiques i jurídiques que es relacionen econòmicament amb l'administració de la Generalitat Valenciana. En el cas que este requisit no es complira una vegada finalitzat el corresponent tràmit administratiu d'esmena i millora es considerarà desistit.
Article 7. Resolució de les ajudes
1. La instrucció del procediment de concessió d'estes ajudes, es realitzarà al Servici de Protecció de Rendes Agràries, on es realitzaran d'ofici totes les actuacions que s'estimen necessàries per a la determinació, el coneixement i la comprovació de les dades en virtut de les quals s'ha de formular la proposta de resolució.
2. Es delega en el subsecretari de la CAPA, les resolucions de concessió, anul·lació, pagament i reintegrament de les subvencions regulades en la present orde.
3. En el termini màxim de sis mesos a partir de la finalització del termini de presentació de les liquidacions per Agroseguro, i de les sol·licituds de subvenció, en el cas d'assegurances de l'activitat cunícola, el subsecretari dictarà i notificarà les resolucions als interessats. Transcorregut l'esmentat termini sense haver recaigut una resolució expressa s'entendrà desestimat en els termes que preveu l'article 44 de la Llei 30/1992, de 26 de novembre.
Davant de l'esmentada resolució procedirà el recurs de reposició (art. 116 i 117 de la Llei 30/1992) o bé directament recurs contenciós administratiu (art. 10 i 46 de la Llei de la Jurisdicció Contenciosa Administrativa).
DISPOSICIÓ ADDICIONAL
Per resolució de la Conselleria d'Agricultura, Pesca i Alimentació es fixarà per a cada exercici la línia pressupostària i l'import global màxim, que concretament per a l'exercici 2007 ascendix a 32 milions d'euros, i que s'ajustaran a l'habilitació que es consigne en les lleis de pressupostos de la Generalitat Valenciana a càrrec de l'aplicació pressupostària 16.44.71.7133.164.72.4, línia T3092, de suport a la subscripció d'assegurances agràries.
DISPOSICIÓ TRANSITÒRIA
No obstant el que disposa la disposició derogatòria, per a les pòlisses d'assegurances agràries combinades anteriors a 2007, es regiran per allò que disposen les ordes reguladores de les subvencions a la subscripció d'assegurances agràries que se'ls apliquen.
DISPOSICIONS FINALS
Primera
Es faculta el subsecretari de la CAPA per a dictar les instruccions necessàries per al desenrotllament d'esta orde.
Segona
La present orde entrarà en vigor l'endemà de la publicació en el Diari Oficial de la Comunitat Valenciana i s'aplicarà a totes les pòlisses d'assegurances agràries subscrites a partir de l'1 de gener de 2007.
València, 14 de febrer de 2007
El conseller d'Agricultura, Pesca i Alimentació,
JUAN GABRIEL COTINO FERRER